**AKCIJA PRIKUPLJANJA PLASTIČNIH ČEPOVA**

Udruga oboljelih od leukemije i limfoma Hrvatske (UOLL) pokrenula je projekt pod nazivom “Plastičnim čepovima do skupih lijekova”. Udruga sa sjedištem u Čakovcu djeluje od 1998. godine, neprofitna je, a osnovana je sa svrhom pružanja pomoći oboljelima od teških malignih bolesti na području Hrvatske. Udruga, koja ima više od 500 članova vodi brigu o oboljelima od leukemije, mijeloma, limfoma, GIST-a (gastrointestinalnog stromalnog tumora), te srodnih hematoloških i onkoloških bolesti.

Naime, sakupljajući plastične čepove činimo dobro za okoliš, a ujedno činimo i hvalevrijedno humanitarno djelo jer za kilogram plastičnih čepova Udruga oboljelih od leukemije i limfoma dobije kunu i 20 lipa. U ovu akciju uistinu se mogu svi uključiti, jer sve što trebate učiniti, jeste prikupiti što više plastičnih čepova s boca. Mogu se sakupljati različiti ambalažni čepovi kao što su čepovi od boca vode, sokova, jogurta, ulja, omekšivača…

Sakupljanjem plastičnih čepova možete pomoći djeci oboljeloj od leukemije i limfoma da nabave skupocjene lijekove.

Potrebno je samo ubaciti čepove u spremnik koji se nalazi na glavnom ulazu škole.

**NATJEČAJ EKO- FOTKA**

Naša škola ove godine sudjeluje u natječaju za najbolju EKO - fotku. Na natječaj se mogu prijaviti svi učenici od 5. do 8.razreda.

To je natječaj za učeničku eko-fotografiju koji se raspisuje na razini svih osnovnih škola Republike Hrvatske.  
Pokrovitelj je tog projekta Fond za zaštitu okoliša i energetsku učinkovitost.  
Svrha je projekta poticanje i razvijanje ljubavi za prirodne ljepote zavičaja, razvijanje kritičkog mišljenja prema tendencijama koje narušavaju prirodnu ravnotežu, te osvješćivanje potrebe da je pojedinac dužan živjeti u suglasju s prirodom.  
Ovogodišnje teme natječaja su: A) Zeleni se, zeleni...

                                                  B) ) Ovo nanosi bol našoj majci Prirodi (svi čovjekovi postupci koji nisu u skladu s održivim razvojem i prirodnom ravnotežom)

  Autorima najboljih radova bit će dodijeljene plakete, pohvale i nagrade. U svakoj temi dodjeljuje se zlatna plaketa za prvo mjesto, dvije srebrne za druga mjesta i tri brončane plakete za treća mjesta te do tri pohvale u svakoj temi. Proglašavaju se najuspješniji mentori, najuspješnija škola te škola s najviše radova.

Učenici se za dodatne informacije o sudjelovanju mogu javiti učiteljicama Renati Buljan, Martini Prlić i Marini Glavačević.

Natječaj traje do 30. travnja 2021.

**ZASADI STABLO, NE BUDI PANJ**

Udruga „Zasadi stablo, ne budi panj!” nastavlja uspješnu kontinuiranu kampanju sadnje stabala u Republici Hrvatskoj, u kojoj je do sada više od 23 000 raznovrsnih sudionika diljem Hrvatske zasadilo više od 60 tisuća stabala. Kampanja „Tjedan kolektivne sadnja stabala u Hrvatskoj 2021.” održava se početkom ožujka.

Naša će škola ove godine zasaditi 10 sadnica u školskom dvorištu. U sadnji će sudjelovati učenici Eko – skupine, a pomoći će im učitelji i drugi djelatnici škole. Sva zasađena područja u RH će se digitalno kartografski vizualizirati na sljedećem linku: <https://panj.crogis.hr/>

Ciljevi ove kampanje su:

* zaštita okoliša i prirode
* održivi razvoj
* međunarodna suradnja
* organiziranje kolektivnih sadnja stabala, na lokalnoj županijskoj i nacionalnoj razini u dogovoru s nadležnim institucijama

Učenici će tako iz prve ruke spoznati da svatko može zasaditi drvo i na taj način doprinijeti poboljšanju vlastite životne sredine, a ujedno i dati svoj doprinos klimatskim promjenama.